Politiet tæt på at have optrevlet hele banden

En 20 årig mand fra Hjørring blev søndag klokken 17 anholdt, og er dermed den 9. i rækken af unge mænd fra byen, der nu er varetægtsfængslet for røveri. Den unge mand blev fremstillet ved Retten i Hjørring i dag klokken 11 sigtet for et røveri i Hirtshals d. 20. december sidste år, hvor han slap væk med 4100 kroner i kontanter. Ifølge Vicepolitikommissær Jens Erik Poulsen, Politiet i Hjørring er banden bag i alt ni røverier nu ved at være optrevlet: -Det drejer sig om en gruppe unge mænd, som har haft et fælles opholdssted i Hjørring. Vi kender dem i forvejen for mere banal kriminalitet, men ingen af dem har tidligere begået røverier. Især et meget hårdhændet røveri mod et ægtepar i Harken vakte opsigt, og det førte politiet på sporet af banden. - Vi har ikke umiddelbart flere anholdelser på vej, siger Jens Erik Poulsen, der betragter 5 af røverierne som opklarede.